CELEX: 32020D1345
Language: lv
Date: 2020-09-25 00:00:00
Title: Padomes Īstenošanas lēmums (ES) 2020/1345 (2020. gada 25. septembris), ar ko Čehijas Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma

29.9.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 314/17
               
            
         PADOMES ĪSTENOŠANAS LĒMUMS (ES) 2020/1345
         (2020. gada 25. septembris),
         ar ko Čehijas Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma (1), un jo īpaši tās 6. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Čehijas Republika 2020. gada 7. augustā lūdza Savienības finansiālo palīdzību, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem.
                  
               
                     (2)
                  
                  
                     Paredzams, ka Covid-19 uzliesmojums un Čehijas Republikas īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai dramatiski ietekmēs publiskās finanses. Saskaņā ar Komisijas 2020. gada pavasara prognozi bija sagaidāms, ka Čehijas Republikas vispārējās valdības budžeta deficīts un parāds līdz 2020. gada beigām būs attiecīgi 6,7 % un 38,7 % no iekšzemes kopprodukta (IKP). Saskaņā ar Komisijas 2020. gada vasaras starpposma prognozi tiek prognozēts, ka Čehijas Republikas IKP 2020. gadā samazināsies par 7,8 %.
                  
               
                     (3)
                  
                  
                     Covid-19 uzliesmojums ir imobilizējis būtisku darbaspēka daļu Čehijas Republikā. Tas ir izraisījis pēkšņu un būtisku publisko izdevumu pieaugumu Čehijas Republikā saistībā ar saīsināta darba laika shēmu, kas pazīstama kā programma “Antivīruss” (ar tās apakšprogrammām A variants un B variants), un līdzīgiem pasākumiem, kas vērsti uz darbaspēka izmaksām, kas nav algas (programmas “Antivīruss” C variants), vai atbalstu pašnodarbinātām personām, kā izklāstīts 4.–8. apsvērumā.
                  
               
                     (4)
                  
                  
                     Konkrētāk, “Valdības 2020. gada 31. marta Rezolūcija Nr. 353” ar grozījumiem, kuras tiesiskais pamats ir “Likuma Nr. 435/2004 Krāj. par nodarbinātību ar grozījumiem” 120. pants, kas minēta Čehijas Republikas 2020. gada 7. augusta pieprasījumā, ieviesa programmas “Antivīruss” A un B variantus. Minētie pasākumi ir paredzēti, lai daļēji kompensētu algu izmaksas privātiem darba devējiem, kuri ir spiesti apturēt vai ievērojami samazināt savu saimniecisko darbību, kas tieši izriet no iestāžu veiktajiem pasākumiem (A variants), vai netieši pandēmijas negatīvās ekonomiskās ietekmes dēļ (B variants), piemēram, darba ņēmējiem, kas nespēj strādāt ceļošanas ierobežojumu dēļ. A variantā valsts sedz 80 % no izmaksātās kompensējošās algas, bet ne vairāk kā 39 000 CZK uz vienu darbinieku mēnesī. B variantā valsts sedz līdz 60 % no izmaksātās kompensējošās algas, bet ne vairāk kā 29 000 CZK uz vienu darbinieku mēnesī. Darba ņēmējus, kas gūst labumu no shēmas, nevar atlaist, kamēr darba devējs piedalās shēmā. Pasākumi ilgst no 2020. gada 12. marta līdz 31. oktobrim (2).
                  
               
                     (5)
                  
                  
                     Turklāt iestādes ir ieviesušas programmas “Antivīruss” C variantu, pamatojoties uz “Likumu Nr. 300/2020 Krāj.” un “Likumu Nr. 187/2006 Krāj.” (3), kas minēti Čehijas Republikas 2020. gada 7. augusta pieprasījumā. Tas samazina ar algu nesaistītās darbaspēka izmaksas (piemēram, sociālā nodrošinājuma iemaksas, ko veic darba devējs) maziem uzņēmumiem (līdz 50 darbiniekiem), kuri saglabā darbvietas un algu vismaz 90 % apmērā no apjoma, kāds bija attiecīgi 2020. gada marta beigās un 2020. gada martā. Tikai 90 % no pasākuma kopējiem izdevumiem ir pieprasīti, lai nodrošinātu, ka palīdzība atbilst izdevumiem, kas ir saglabājuši nodarbinātību. Aprēķina bāze ir ierobežota līdz 150 % no vidējās bruto algas Čehijas Republikā. Atbalstu var sniegt daļēji vai visā laikposmā no 2020. gada jūnija līdz augustam;
                  
               
                     (6)
                  
                  
                     Programma “Pětadvacítka”, kura ieviesta ar “Likumu Nr. 159/2020 Krāj.” (4), kas minēta Čehijas Republikas 2020. gada 7. augusta pieprasījumā, nodrošina pašnodarbinātajiem kompensācijas piemaksu 500 CZK apmērā uz personu par katru kalendāro dienu piemaksas laikposmā tām personām, kuras ir bijušas spiestas apturēt vai būtiski samazināt savu saimniecisko darbību, salīdzinot ar parastu uzņēmējdarbības praksi, Covid-19 radīto sabiedrības veselības risku vai valsts iestāžu veikto krīzes pasākumu dēļ. Programma ir sadalīta divos piemaksu periodos: no 2020. gada 12. marta līdz 30. aprīlim un no 2020. gada 1. maija līdz 8. jūnijam. Kompensācijas piemaksu veido valdības nesaņemtie ieņēmumi, kurus Padomes Regulas (ES) 2020/672 īstenošanas nolūkā var uzskatīt par līdzvērtīgiem publiskiem izdevumiem.
                  
               
                     (7)
                  
                  
                     Pamatojoties uz “Likumu Nr. 136/2020 Krāj. (sociālais nodrošinājums)” un “Likumu Nr. 134/2020 Coll. (veselības drošība)”, kas minēti Čehijas Republikas 2020. gada 7. augusta pieprasījumā, iestādes ir īstenojušas daļēju sociālā nodrošinājuma un veselības nodrošinājuma iemaksu atcelšanu pašnodarbinātajiem, kuri turpina savu darbību atbalsta saņemšanas laikā. Valsts uzņemas veikt attiecīgās iemaksas katru mēnesi no 2020. gada marta līdz augustam. Atcelto iemaksu summa ir ierobežota likumā noteiktajā līmenī.
                  
               
                     (8)
                  
                  
                     Visbeidzot, pamatojoties uz “Valdības 2020. gada 19. marta Rezolūciju Nr. 262, 26. marta Rezolūciju Nr. 311, 31. marta Rezolūciju Nr. 354, 4. maija Rezolūciju Nr. 514 un 18. maija Rezolūciju Nr. 552”, 14. pantu grozītajā “Likumā Nr. 218/2000 Krāj. par budžeta noteikumiem” (attiecībā uz pašnodarbinātajiem primārajā lauksaimniecības un mežsaimniecības ražošanā), 3. panta h) punktu grozītajā “Likumā Nr. 47/2002 Krāj. par atbalstu MVU” (attiecībā uz visām pārējām pārējiem pašnodarbinātām personām), kā minēts Čehijas Republikas 2020. gada 7. augusta pieprasījumā, iestādes ir ieviesušas “Aprūpes pabalstu” pašnodarbinātajiem. Minētais pasākums kompensē pašnodarbinātajiem ienākumu zudumu, ko pašnodarbinātajiem rada vajadzība rūpēties par bērniem vai aprūpējamām personām, jo ir slēgtas bērnu un sociālās aprūpes iestādes. Pabalsta summa dienā ir 424 CZK 2020. gada martā un 500 CZK no 2020. gada aprīļa līdz jūnijam. Minētais atbalsts var tikt sniegts daļēji vai visā laikposmā no 2020. gada 12. marta līdz 30. jūnijam.
                  
               
                     (9)
                  
                  
                     Čehijas Republika atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Čehijas Republika ir sniegusi Komisijai atbilstošus pierādījumus par to, ka faktiskie un plānotie publiskie izdevumi kopš 2020. gada 1. februāra ir palielinājušies par 2 940 446 745 EUR sakarā ar valsts pasākumiem, kas veikti, lai novērstu Covid-19 uzliesmojuma sociālekonomisko ietekmi. Tas ir pēkšņs un būtisks pieaugums, jo jaunie pasākumi aptver ievērojamu Čehijas Republikas uzņēmumu un darbaspēka daļu. Čehijas Republika plāno finansēt 940 446 745 EUR no palielinātās izdevumu summas, izmantojot Savienības fondus un pašas finansējumu.
                  
               
                     (10)
                  
                  
                     Komisija saskaņā ar vienu saskaņā ar Regulas (ES) 2020/672 6. pantu ir apspriedusies ar Čehijas Republiku un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kas minēti 2020. gada 7. augusta pieprasījumā.
                  
               
                     (11)
                  
                  
                     Tādēļ būtu jāsniedz finansiāla palīdzība, lai palīdzētu Čehijas Republikai novērst Covid-19 uzliesmojuma izraisīto smago ekonomisko traucējumu sociālekonomiskās sekas. Lēmumi par maksājumu un to daļu termiņiem, apmēru un veikšanu Komisijai būtu jāpieņem ciešā sadarbībā ar valsts iestādēm.
                  
               
                     (12)
                  
                  
                     Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem.
                  
               
                     (13)
                  
                  
                     Čehijas Republikai būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Čehijas Republika ir īstenojusi minētos izdevumus.
                  
               
                     (14)
                  
                  
                     Lēmums par finansiālās palīdzības sniegšanu ir pieņemts, ņemot vērā Čehijas Republikas esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus,
                  
               IR PIEŅĒMUSI ŠO LĒMUMU.
         
            1. pants
            Čehijas Republika atbilst Regulas (ES) 2020/672 3. pantā izklāstītajiem nosacījumiem.
         
         
            2. pants
            
               1.   Savienība dara pieejamu Čehijas Republikai aizdevumu, kura maksimālais apmērs ir 2 000 000 000 EUR. Atmaksas maksimālais vidējais termiņš ir 15 gadi.
            
            
               2.   Ar šo lēmumu piešķirtās finansiālās palīdzības pieejamības periods ir 18 mēneši, sākot no pirmās dienas pēc šā lēmuma spēkā stāšanās.
            
            
               3.   Komisija piešķir Savienības finansiālo palīdzību Čehijas Republikai ne vairāk kā astoņās daļās. Vienu daļu var izmaksāt vienā vai vairākos maksājumos. Pirmās daļas maksājumu atmaksas termiņi var būt ilgāki nekā maksimālais vidējais termiņš, kas minēts 1. punktā. Šādos gadījumos turpmāko maksājumu atmaksas termiņus nosaka tā, lai maksimālais vidējais termiņš, kas minēts 1. punktā, ir ievērots, tiklīdz visas daļas ir izmaksātas.
            
            
               4.   Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā.
            
            
               5.   Čehijas Republika sedz Savienības finansējuma izmaksas, kas minētas Regulas (ES) 2020/672 4. pantā, par katru daļu un visas Savienības maksas, izmaksas un izdevumus, kas izriet no jebkura finansējuma attiecībā uz aizdevumu, kas piešķirts saskaņā ar šā panta 1. punktu.
            
            
               6.   Komisija lemj par daļu apmēru un izmaksāšanu, kā arī par maksājumu apmēru.
            
         
         
            3. pants
            Čehijas Republika var finansēt šādus pasākumus:
            
                        a)
                     
                     
                        programma “Antivīruss”, kas paredzēta “valdības 2020. gada 31. marta Rezolūcijā Nr. 353” ar grozījumiem, kuras tiesiskais pamats ir “Likuma Nr. 435/2004 Krāj. par nodarbinātību” 120. pants ar grozījumiem;
                     
                  
                        b)
                     
                     
                        programmas “Antivīruss” C variants, kā paredzēts “Likumā Nr. 300/2020 Krāj.”;
                     
                  
                        c)
                     
                     
                        programma “Pětadvacítka”, kā paredzēts “Likumā Nr. 159/2020 Krāj.”;
                     
                  
                        d)
                     
                     
                        sociālā nodrošinājuma un veselības nodrošinājuma iemaksu daļēja atcelšana pašnodarbinātajiem, kā paredzēts “Likumā Nr. 136/2020 Krāj.” (sociālais nodrošinājums) un “Likumā Nr. 134/2020 Krāj.” (veselības drošība);
                     
                  
                        e)
                     
                     
                        “Aprūpes pabalsts” pašnodarbinātajiem, kā paredzēts “Valdības 2020. gada 19. marta Rezolūcijā Nr. 262, 26. marta Rezolūcijā Nr. 311, 31. marta Rezolūcijā Nr. 354, 4. maija Rezolūcijā Nr. 514 un 18. maija Rezolūcijā Nr. 552”, 14. pantā grozītajā “Likumā Nr. 218/2000 Krāj. par budžeta noteikumiem” (attiecībā uz pašnodarbinātajiem primārajā lauksaimniecības un mežsaimniecības ražošanā), 3. panta h) punktā grozītajā “Likumā Nr. 47/2002 Krāj. par atbalstu MVU” (attiecībā uz visām pārējām pašnodarbinātām personām).
                     
                  
         
            4. pants
            Čehijas Republika informē Komisiju līdz 2021. gada 30. martam un pēc tam ik pēc sešiem mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.
         
         
            5. pants
            Šis lēmums ir adresēts Čehijas Republikai.
            Šis lēmums stājas spēkā dienā, kad tas paziņots adresātam.
         
         
            6. pants
            Šo lēmumu publicē Eiropas Savienības Oficiālajā Vēstnesī.
            
         
         
            Briselē, 2020. gada 25. septembrī
            
               
                  Padomes vārdā –
               
               
                  priekšsēdētājs
               
               M. ROTH
            
         
         
            (1)  OV L 159, 20.5.2020., 1. lpp.
         
         
            (2)  Tomēr 1. apsvērumā minētajā 2020. gada 7. augusta pieprasījumā tika ietverti tikai publiskie izdevumi attiecībā uz atbalstu attiecībā uz periodu, kas beidzas 2020. gada 31. augustā.
         
            (3)  Likums Nr. 300/2020 Coll. par atteikšanos no sociālā nodrošinājuma iemaksām un iemaksām valsts nodarbinātības politikā, ko daži darba devēji maksā kā nodokļu maksātāji saistībā ar ārkārtas pasākumiem epidēmijas laikā 2020. gadā, un ar ko groza Likumu Nr. 187/2006 Coll. par veselības apdrošināšanu, ar grozījumiem.
         
            (4)  Likums Nr. 159/2020 Coll. par kompensācijas prēmiju saistībā ar SARS CoV-2 koronavīrusa saslimstības krīzes pasākumiem, ar grozījumiem.